CELEX: 
Language: et
Date: 2018-07-09 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määruse (EL) nr 211/2011 (kodanikualgatuse kohta) III lisa

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määruse (EL) nr 211/2011 artikkel 16 annab komisjonile volitused vastavalt artiklile 17 ja artiklites 18 ja 19 sätestatud tingimustel võtta vastu delegeeritud õigusakte, millega muudetakse asjaomase määruse lisasid selle määruse asjakohaste sätete ulatuses.
            
            
               Määruse artikli 5 lõikes 1 on sätestatud, et kodanikualgatuse korraldajad kasutavad allakirjutanutelt toetusavalduste kogumiseks ainult määruse III lisas esitatud näidistele vastavat toetusavalduse vormi. Allakirjutanutel tuleb vastavalt vormile esitada erinevaid andmeid, sõltuvalt liikmesriigist, kust nad pärit on (allakirjutanu elukohaliikmesriik või kodakondsusjärgne liikmesriik).
            
            
               Vormid sisaldavad avaldust isikuandmete puutumatuse kohta, milles teavitatakse allakirjutanuid sellest, kuidas nende isikuandmeid töödeldakse. Käesolevas dokumendis osutatakse direktiivile 95/46/EÜ ning käesolevast direktiivist tulenevatele nõuetele.
            
            
               Euroopa Parlamendi ja nõukogu määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus). Seda hakati kohaldama 25. mail 2018.
            
            
               Isikuandmete kaitse üldmääruse artiklis 94 on sätestatud, et viiteid direktiivile 95/46/EÜ tõlgendatakse viidetena määrusele (EL) nr 2016/679.
            
            
               Isikuandmete kaitse üldmääruse artiklis 13 on määratletud teave, mis tuleb esitada andmesubjektilt isikuandmete kogumise korral.
            
            
               Komisjon peab käesoleva õigusakti vastu võtma, et muuta toetusavalduse vormis sisalduvat avaldust isikuandmete puutumatuse kohta, et kohandada neid isikuandmete kaitse üldmääruse sätetega.
            
            
            
               Muudatuste eesmärk on anda andmesubjektidele:
            
            
               a) ajakohastatud viited kohaldatavale isikuandmete kaitse õigusraamistikule ja
            
            
               b) lisateavet, mille vastutav töötleja peab esitama, kui andmesubjektidelt kogutakse isikuandmeid vastavalt isikuandmete kaitse üldmääruse artiklile 13.
            
            
               See teave sisaldab nende andmesubjekti õiguste loetelu, mis on seotud nende andmete töötlemisega, teavet, mis käsitleb õigust esitada järelevalveasutusele kaebus, andmete vastutava töötleja (korraldajate) ja isikuandmete kaitse ametniku (kui see on olemas) kontaktandmeid, isikuandmeid vastu võtvate ja töötlevate pädevate riiklike asutuste ning riiklike andmekaitseasutuste kontaktandmeid.
            
            
               2.ENNE ÕIGUSAKTI VASTUVÕTMIST TOIMUNUD KONSULTATSIOONID
            
            
               Avalikke konsultatsioone, mõjuhinnangut ja õigusakti eelnõu avaldamist sidusrühmadelt tagasiside saamiseks ei peetud vajalikuks, kuna komisjonil on asjaomaste muudatustega seoses piiratud kaalutlusruum. Komisjonil on kohustus muuta määruse III lisa, et kohandada määrust uue andmekaitsealase õigusraamistikuga, nimelt isikuandmete kaitse üldmääruse sätetega, millega tunnistati kehtetuks ja asendati direktiiv 95/46/EÜ alates 25. maist 2018.
            
            
               Liikmesriikidega on konsulteeritud komisjoni kodanikualgatuse eksperdirühma kaudu. Nende seisukohti on käesolevas delegeeritud õigusaktis arvesse võetud. Euroopa Parlamendi eksperdid osalesid komisjoni eksperdirühma asjaomasel koosolekul ning neile on vastavalt Euroopa Parlamendi ja komisjoni vahel sõlmitud raamlepingus sätestatud erikorrale edastatud täielik teave ja dokumendid koosoleku kohta.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva õigusaktiga muudetakse määruse (EL) nr 211/2011 III lisa A ja B osas esitatud avaldust isikuandmete puutumatuse kohta.
            
         
         
            
               Õigusaktis sätestatakse, et toetusavalduse vormi kaudu kavandatud algatuse korraldajatele esitatud isikuandmeid kasutatakse ainult selle algatuse toetuseks ning need tehakse pädevatele riiklikele asutustele kättesaadavaks ning neid töödeldakse nende poolt üksnes käesoleva kodanikualgatuse jaoks saadud toetusavalduste kontrollimiseks ja arvu tõendamiseks vastavalt määruse (EL) nr 211/2011 artiklile 8. Nagu isikuandmete kaitse üldmääruse III peatükis, on ka nimetatud määruses sätestatud, et andmesubjektidel on õigus taotleda korraldajatelt juurdepääsu oma isikuandmetele, nende parandamist, kustutamist ja nende töötlemisele piirangute seadmist.
            
            
               Vastavalt määruse (EL) nr 211/2011 artiklile 9 nähakse õigusaktiga ette, et korraldajad säilitavad toetusavaldusi ja nende koopiaid maksimaalselt 18 kuu jooksul pärast kavandatud kodanikualgatuse registreerimise kuupäeva või üks kuu pärast algatuse esitamist komisjonile, olenevalt sellest, kumb kuupäev on varasem. Haldus- või kohtumenetluse korral võib neid säilitada kauem, maksimaalselt kuni nädal pärast nimetatud menetluste lõppu. Ilma et see piiraks muude halduslike või õiguslike kaitsevahendite kohaldamist, on igal andmesubjektil õigus esitada kaebus andmekaitseasutusele, eelkõige liikmesriigis, kus on tema alaline elukoht, töökoht või väidetava rikkumise toimumiskoht, kui andmesubjekt on seisukohal, et teda puudutavate isikuandmete töötlemine rikub isikuandmete kaitse üldmäärust.
            
            
               Käesolev õigusakt sisaldab ka viiteid vastutavate töötlejate (korraldajate) kontaktandmetele, kellega saab ühendust võtta toetusavalduse vormil registreeritud kontaktisikute kaudu; andmekaitseametniku (kui see on olemas) kontaktandmetele, mis on kättesaadavad toetusavalduse vormil esitatud algatuse veebiaadressil Euroopa Komisjoni loodud registris; ja isikuandmeid vastu võtvate ja töötlevate pädevate riiklike asutuste ning riiklikke andmekaitseasutuste kontaktandmeid, mis on kättesaadavad aadressil 
               
                  http://ec.europa.eu/citizens-initiative/public/data-protection
               
               .
            
            
               KOMISJONI DELEGEERITUD MÄÄRUS (EL) …/…,
            
            
               9.7.2018,
            
            
               millega muudetakse Euroopa Parlamendi ja nõukogu määruse (EL) nr 211/2011 (kodanikualgatuse kohta) III lisa 
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,,
            
            
               võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta
                  1
               , eriti selle artiklit 16,
            
            
               ning arvestades järgmist:
            
            
               (1)Määruse (EL) nr 211/2011 artikli 5 lõikes 1 on sätestatud, et kodanikualgatuse korraldajad kasutavad allakirjutanutelt toetusavalduste kogumiseks ainult määruse III lisas esitatud näidistele vastavat toetusavalduse vormi.
            
            
               (2)Toetusavalduste vormid sisaldavad avaldust isikuandmete puutumatuse kohta, mis annavad teavet selle kohta, kuidas allakirjutanute isikuandmeid võidakse töödelda ja millised on allakirjutanute õigused andmesubjektidena. Avalduses isikuandmete puutumatuse kohta viidatakse Euroopa Parlamendi ja nõukogu kehtetuks tunnistatud direktiivile 95/46/EÜ
                  2
               .
            
            
               (3)Direktiiv 95/46/EÜ tunnistati kehtetuks määrusega (EL) 2016/679
                  3
               . Määrust (EL) 2016/679 hakati kohaldama alates 25. maist 2018.
            
            
               (4)Määruse (EL) 2016/679 artiklis 13 on sätestatud teave, mille vastutav töötleja peab andmesubjektile temalt isikuandmete kogumise ajal isikuandmeid saades esitama. Sellist teavet tuleks edaspidi esitada toetusavalduse vormi näidises sisalduvas avalduses isikuandmete puutumatuse kohta.
            
            
               (5)Määruse (EL) 2016/679 artiklis 94 on sätestatud, et viiteid kehtetuks tunnistatud direktiivile 95/46/EÜ tõlgendatakse viidetena määrusele (EL) 2016/679. Selguse, õiguskindluse ja läbipaistvuse huvides tuleks isikuandmete puutumatust käsitlevas avalduses esitatud viidet ajakohastada.
            
            
               (6)Seepärast tuleks määruse (EL) nr 211/2011 III lisa vastavalt muuta.
            
            
               (7)Euroopa Andmekaitseinspektoriga konsulteeriti vastavalt Euroopa Parlamendi ja nõukogu määruse (EÜ) nr 45/2001
                  4
                artikli 28 lõikele 2,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 211/2011 III lisa muudetakse järgmiselt:
            
         
         
            
               (1)A osa lõpus esitatud toetusavalduse vormi näidises sätestatud avaldus isikuandmete kaitse puutumatuse kohta asendatakse järgmisega:
            
            
               „Avaldus isikuandmete puutumatuse kohta: Vastavalt isikuandmete kaitse üldmäärusele kasutatakse sellel vormil esitatud isikuandmeid üksnes algatuse toetamiseks ja need tehakse pädevatele riiklikele asutustele kättesaadavaks ainult kontrollimiseks ja tõendamiseks. Teil on õigus taotleda algatuse korraldajatelt juurdepääsu oma isikuandmetele, nende parandamist, kustutamist ja nende töötlemisele piirangute seadmist.
            
            
               Korraldajad säilitavad Teie andmeid maksimaalselt 18 kuu jooksul pärast kavandatud kodanikualgatuse registreerimise kuupäeva või üks kuu pärast algatuse esitamist komisjonile, olenevalt sellest, kumb kuupäev on varasem. Haldus- või kohtumenetluse korral võib neid säilitada kauem, maksimaalselt kuni nädal pärast nimetatud menetluse lõppu.
            
            
               Ilma et see piiraks muude halduslike või õiguslike kaitsevahendite kohaldamist, on Teil õigus esitada kaebus andmekaitseasutusele, eelkõige liikmesriigis, kus on Teie alaline elukoht, töökoht või väidetava rikkumise toimumiskoht, kui olete on seisukohal, et Teie andmeid on töödeldud õigusvastaselt.
            
            
               Kodanikualgatuse korraldajad on vastutavad töötlejad isikuandmete kaitse üldmääruse tähenduses ning nendega saab ühendust võtta käesolevas vormis esitatud kontaktandmete abil.
            
            
               Andmekaitseametniku (kui see on olemas) kontaktandmed on kättesaadavad toetusavalduse vormil esitatud algatuse veebiaadressil Euroopa Komisjoni loodud registris.
            
            
               Teie isikuandmeid vastu võtvate ja töötlevate riiklike ametiasutuste kontaktandmed ning riiklike andmekaitseasutuste kontaktandmed on kättesaadavad aadressil: 
               
                  http://ec.europa.eu/citizens-initiative/public/data-protection
               
               .“;
            
            
               (2)B osa lõpus esitatud toetusavalduse vormi näidises sätestatud avaldus isikuandmete kaitse puutumatuse kohta asendatakse järgmisega:
            
            
               „Avaldus isikuandmete puutumatuse kohta: Vastavalt isikuandmete kaitse üldmäärusele kasutatakse sellel vormil esitatud isikuandmeid üksnes algatuse toetamiseks ja need tehakse pädevatele riiklikele asutustele kättesaadavaks ainult kontrollimiseks ja tõendamiseks. Teil on õigus taotleda algatuse korraldajatelt juurdepääsu oma isikuandmetele, nende parandamist, kustutamist ja nende töötlemisele piirangute seadmist.
            
            
               Korraldajad säilitavad Teie andmeid maksimaalselt 18 kuu jooksul pärast kavandatud kodanikualgatuse registreerimise kuupäeva või üks kuu pärast algatuse esitamist komisjonile, olenevalt sellest, kumb kuupäev on varasem. Haldus- või kohtumenetluse korral võib neid säilitada kauem, maksimaalselt kuni nädal pärast nimetatud menetluse lõppu.
            
            
               Ilma et see piiraks muude halduslike või õiguslike kaitsevahendite kohaldamist, on Teil õigus esitada kaebus andmekaitseasutusele, eelkõige liikmesriigis, kus on Teie alaline elukoht, töökoht või väidetava rikkumise toimumiskoht, kui olete on seisukohal, et Teie andmeid on töödeldud õigusvastaselt.
            
            
               Kodanikualgatuse korraldajad on vastutavad töötlejad isikuandmete kaitse üldmääruse tähenduses ning nendega saab ühendust võtta käesolevas vormis esitatud kontaktandmete abil.
            
            
               Andmekaitseametniku (kui see on olemas) kontaktandmed on kättesaadavad toetusavalduse vormil esitatud algatuse veebiaadressil Euroopa Komisjoni loodud registris.
            
            
               Teie isikuandmeid vastu võtvate ja töötlevate riiklike andmekaitseasutuste kontaktandmed on kättesaadavad aadressil: 
               
                  http://ec.europa.eu/citizens-initiative/public/data-protection
               
               .”.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 9.7.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 65, 11.3.2011, lk 1. 
               
               
                  
                     (2)
                  
                        Euroopa Parlamendi ja nõukogu 24. oktoobri 1995. aasta direktiiv 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (EÜT L 281, 23.11.1995, lk 31).
               
               
                  
                     (3)
                  
                        Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
               
               
                  
                     (4)
                  
                        Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 008, 12.1.2001, lk 1).